Brüssel 27.1.2005

KOM(2005) 18 lõplik

Ettepanek:

NÕUKOGU OTSUS,

millega pikendatakse otsuses 2002/148/EÜ, millega lõpetatakse AKV-EÜ partnerlepingu artikli 96 kohased konsultatsioonid Zimbabwe Vabariigiga, sätestatud meetmete kohaldamisaega

(komisjoni esitatud)

SELETUSKIRI

1. 18. veebruaril 2002. aastal otsustas Euroopa Liidu Nõukogu võtta AKV-EÜ partnerluslepingu artikli 96 kohaste konsultatsioonide[1] lõpetamise järel Zimbabwe suhtes „asjakohased meetmed“[2] Nende meetmete raames peatati eelarvetoetuste rahastamine ja projektide toetamine ning 9. Euroopa Arengufondi riikliku näidisprogrammi allkirjastamine, kuid need meetmed ei mõjutanud konkreetselt humanitaarabialast tegevust ega otseselt elanikkonda toetavaid projekte eelkõige sotsiaalvaldkonnas ja seoses demokratiseerimise, inimõiguste austamise ja õigusriigi põhimõtetega. Samuti hõlmavad meetmed AKV-EÜ partnerluslepingu 2 lisa jooksvaid makseid ja kapitali liikumist käsitleva artikli 12 peatamist niivõrd, kui see on vajalik täiendavate piiravate meetmete ja eelkõige rahaliste vahendite külmutamise rakendamiseks.

2. Kõnealuste meetmete kehtestamise põhjuseks toodi inimõiguste, rahumeelse kogunemise, sõna- ja ühinemisvabaduse tõsised rikkumised. Veelgi otsesem põhjus olid Zimbabwe Valitsuse katsed takistada vabu ja õiglasi valimisi, keeldudes maale laskmast rahvusvahelisi valimisvaatlejaid ja massiteabevahendite esindajaid.

3. Vastavalt 18. veebruari 2002. aasta otsuse artikli 2 lõikele 3 kohaldatakse meetmeid 12 kuu jooksul. Vastavalt samale sättele tühistatakse need meetmed niipea, kui tagatakse inimõiguste, demokraatlike põhimõtete ja õigusriigi austamiseks vajalikud tingimused.

4. Võttes arvesse, et Zimbabwe Valitsus jätkas AKV-EÜ partnerluslepingu artiklis 9 viidatud põhielementide rikkumist ja et selles riigis ei ole tagatud inimõiguste, demokraatlike ja õigusriigi põhimõtete austamiseks vajalikud tingimused, otsustas nõukogu kahel korral, 18. veebruaril 2003. aastal[3] ja 19. veebruaril 2004. aastal[4] pikendada asjakohaseid meetmeid Zimbabwe suhtes kaheks lisaperioodiks, vastavalt kuni 20. veebruarini 2004 ja 20. veebruarini 2005.

5. Alates veebruarist 2004 ei ole tehtud edusamme artikli 96 kohastes konsultatsioonides käsitletud viies küsimuses ning Zimbabwe Valitsus pole teinud midagi olukorra parandamiseks ega näidanud üles valmisolekut kiita heaks ülalmainitud viies tuumikküsimuses üldsuunised, mis moodustavad konstruktiivsele dialoogile lähenemispunkti edusammude mõõtmiseks. Hetkeolukord on Zimbabwes jätkuvalt murettekitav ja mitmed Harares asuvate missioonide juhtide aruanded[5] annavad teavet, et olukord ei ole muutunud ning on mõnedes valdkondades isegi halvenenud.

6. Praegune kohaldamisaeg lõppeb ainult kuu aega enne tulevasi parlamendivalimisi.[6] See asjaolu põhjendaks kõnealuses küsimuses ELi mistahes seisukoha vastuvõtmise lükkamist valimistejärgsesse aega. See annaks ELile aega üle vaadata oma seisukoht, toetudes valimisjärgsele põhjalikule olukorrahinnangule, ning vajadusel taasavada konsultatsioonid Zimbabwe Valitsusega.

7. Pidades silmas edusammude puudumist ja seda, et Zimbabwe Vabariigi Valitsus ei täida kohustusi, oleks põhjendatud täiendav kohaldamisaja pikendamine 12 kuu võrra nagu tehti ka 2003. ja 2004. aastal. Pidades silmas parlamendivalimisi, tehakse siiski ettepanek pikendada nõukogu otsuse rakendamist täiendavalt kuni 31. juulini 2005. aastal. Kuna kavandatud ettepanek käsitleb ainult kehtivate asjakohaste meetme ajalist pikendamist ilma sisuliste muudatusteta, pole AKV-EÜ partnerluslepingu artikli 96 kohaste konsultatsioonide taasavamine Zimbabwe Vabariigiga vajalik.

8. Otsus vaadatakse pidevalt üle ning meetmed tühistatakse niipea, kui tagatakse inimõiguste, demokraatlike põhimõtete ja õigusriigi austamiseks vajalikud tingimused.

Ettepanek:

NÕUKOGU OTSUS,

millega pikendatakse otsuses 2002/148/EÜ, millega lõpetatakse AKV-EÜ partnerlepingu artikli 96 kohased konsultatsioonid Zimbabwe Vabariigiga, sätestatud meetmete kohaldamisaega

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 300 lõike 2 teist lõiku,

võttes arvesse Cotonous 23. juunil 2000 allkirjastatud AKV–EÜ partnerluslepingu rakendamiseks võetavaid meetmeid ja täidetavaid menetlusi käsitlevat sisekokkulepet,[7] mida on ajutiselt kohaldatud liikmesriikide valitsuste esindajate 18. septembri 2000. aasta otsusega 2000/771/EÜ,[8]eelkõige selle artiklit 3,

võttes arvesse komisjoni ettepanekut

ning arvestades järgmist:

(1) Nõukogu otsusega 2002/148/EÜ[9] lõpetati Zimbabwega AKV-EÜ partnerluslepingu artikli 96 lõike 2 punkti c kohased konsultatsioonid ning kasutusele võeti nimetatud otsuse lisas sätestatud asjakohased meetmed.

(2) Otsuse 2002/148/EÜ artiklis 2 viidatud meetmete kohaldamist, mida oli otsuse 2003/112/EÜ[10] artikliga 1 pikendatud kuni 20. veebruarini 2004, pikendati otsusega 2004/157/EÜ[11] veel täiendavalt 12 kuu võrra. Kooskõlas otsuse 2004/157/EÜ artikliga 1 kaotavad meetmed 20. veebruaril 2005 kehtivuse.

(3) Zimbabwe Valitsus rikub jätkuvalt AKV-EÜ partnerluslepingu artiklis 9 viidatud põhielemente ning hetkeolukord Zimbabwes ei taga inimõiguste, demokraatlike põhimõtete ega õigusriigi austamist.

(4) Seetõttu tuleb meetmete kohaldamisaega pikendada.

ON TEINUD JÄRGMISE OTSUSE:

Artikkel 1

Otsuse 2002/148/EÜ artiklis 2 viidatud meetmete kohaldamist, mida pikendati otsuse 2003/112/EÜ artikliga 1 kuni 20. veebruarini 2004 ja otsusega 2004/157/EÜ 20. veebruarini 2005, pikendatakse kuni 31. juulini 2005. Meetmeid vaadatakse pidevalt uuesti läbi.

Käesoleva otsuse lisas esitatud kiri adresseeritakse Zimbabwe Presidendile.

Artikkel 2

Käesolev otsus jõustub Euroopa Liidu Teatajas avaldamise päeval.

Brüssel,

Nõukogu nimel

eesistuja

LISA

Brüssel,

KIRI ZIMBABWE PRESIDENDILE

Euroopa Liit peab väga tähtsaks AKV–EÜ partnerluslepingu artikli 9 sätteid. Partnerluslepingu olulise osana on inimõiguste, demokraatlike institutsioonide ja õigusriigi austamine meie omavaheliste suhete alus.

19. veebruaril 2002. aastal teavitas Euroopa Liit Teid kirja teel oma otsusest lõpetada AKV-EÜ partnerluslepingu artikli 96 kohased konsultatsioonid ning võtta selle lepingu artikli 96 lõike 2 punkti c tähenduses teatavad „asjakohased meetmed“.

19. veebruaril 2003. aastal ja 19. veebruaril 2004. aastal saadetud kirjadega teavitas Euroopa Liit Teid oma otsusest mitte tühistada „asjakohaste meetmete“ rakendamine ning pikendada nende kohaldamisaega vastavalt 20. veebruarini 2004 ja 20. veebruarini 2005.

Täna, 12 kuud hiljem, on Euroopa Liit arvamusel, et Zimbabwes ei täideta siiani demokraatlikke põhimõtteid ning Zimbabwe Valitsus pole saavutanud edu nõukogu 18. veebruari otsuses välja toodud viies kategoorias (poliitiliselt motiveeritud vägivalla lõpetamine, vabad ja õiglased valimised, pressivabadus, kohtusüsteemi sõltumatus, maade ebaseadusliku hõivamise lõpetamine).

Eelneva valguses ei pea Euroopa Liit võimalikuks asjakohaste meetmete tühistamist ning on otsustanud pikendada nende kohaldamisaega kuni parlamendivalimiste pidamiseni Teie riigis märtsis 2005.

Euroopa Liit soovib rõhutada, et peab ülimalt tähtsaks vabade ja õiglaste parlamendivalimiste pidamist ning seepärast loodab, et Teie ja Teie Valitsus teete kõik endast oleneva soodsate tingimuste tagamiseks vabade ja õiglaste valimiste pidamiseks. See võimaldaks AKV-EÜ partnerluslepingu põhjal dialoogi pidada, mis võiks viia 9. Euroopa Arengufondi Zimbabwe riiklikule näidisprogrammile kehtestatud keelu tühistamiseni, võimaldades jätkata lähitulevikus koostööd.

Lugupidamisega

Komisjoni nimel Nõukogu nimel

[1] Artikli 96 kohased konsultatsioonid algatati eesmärgiga leppida kokku Zimbabwe Valitsuse võetavate meetmete üle, et parandada olukorda eelkõige viies küsimuses (lõpetada ametlik sallivus poliitilise vägivalla suhtes, kutsuda rahvusvahelised partnerid varakult tulevasi valimisi vaatlema ja toetama ning võimaldama neile selleks igakülgne ligipääs, pressivabaduse kaitse, kohtusüsteemi sõltumatus ja selle otsuste austamine ning omandi ebaseadusliku hõivamise lõpetamine).

[2] Vt nõukogu otsus 2002/148/EÜ (EÜT L 50/64 21.2.2002). Lisaks (vaata üldasjade nõukogu järeldused, 18.2.2002) võttis nõukogu vastu ÜVJP sanktsioonid (nõukogu ühine seisukoht 2002/145/ÜJVP ja nõukogu määrus (EÜ) nr 310/2002, mis käsitleb Zimbabwe suhtes kehtestatud piiravaid meetmeid; EÜT L 50/1–12).

[3] ELT, L 46 20.2.2003, lk 25.

[4] ELT, L 50 20.2.2004, lk 60.

[5] Vt missioonide juhtide aruanded humanitaarolukorrast (25.5.2004), Zimbabwe valimistest (25.5.2004), ELi seisukohast Zimbabwe olukorra kohta (3.9.2004) ja Zimbabwe valitsusväliste organisatsioonide õigusakti eelnõust (2.12.2004).

[6] Parlamendivalimised on planeeritud märtsikuusse 2005, kuid neid pole ametlikult veel välja kuulutatud.

[7] EÜT L 317, 15.12.2000, lk 376.

[8] EÜT L 317, 15.2.2000, lk 375

[9] EÜT L 50, 21.2.2002, lk 64.

[10] ELT L 50, 20.2.2004, lk 60.

[11] ELT L 46, 20.2.2003, lk 25.